Jallahti

Jallahti () on kylä Karjalan tasavallan Äänisenrannan piirin Järventakuisen kunnassa Venäjällä. Se sijaitsee Äänisen samannimisen lahden rannalla 9 kilometriä Järventakuisesta koilliseen. Kylässä on 155 asukasta (vuonna 2012).

Historiallinen Venäjän keisarikunnan Jallahden kunta sijaitsi Äänisjärveen pistävällä niemimaalla Petroskoin koillispuolella. Se kuului Aunuksen kuvernementin Petroskoin kihlakuntaan. Jallahden kunta rajoittui pohjoisessa Kontupohjan kuntaan, idässä ja etelässä Ääniseen ja lännessä Suojun kuntaan. Kuntaan kuului myös Suisaari Äänisjärven rannikolla. Jallahden kunnan kylistä merkittävimmät olivat Jallahti, Järventaus ja Solomanni. Kunta lakkautettiin 1920-luvulla ja liitettiin osaksi Äänisenrannan piiriä. Jatkosodan aikana alue oli Suomen miehittämä.

Nykyään kylässä on lähinnä vapaa-ajan asutusta. Sen kautta kulkee Solomannin ja Suisaaren välinen maantie. Jallahdesta on linja-autoyhteys Järventakuiseen ja Petroskoihin. Äänisen rannalla on  laivalaituri. Kylässä toimii karjatila, puutavaravarasto ja talviurheilukeskus. Palveluihin kuuluu kulttuuritalo, kirjasto, posti ja pari kauppaa.

Jallahdella on historiallisen asutuksen status. Kylässä on useita 1800–1900-lukujen vaihteen asuinrakennuksia sekä 1900-luvun alusta peräisin oleva hautausmaan tsasouna. Lähistöllä sijaitsee useita lomakyliä. Jallahden rannoille suunnitellaan visakoivun suojelualuetta.

Lähteet

Viitteet

Itä-Karjalan entiset kunnat
Äänisenrannan piirin asutut paikat